„Икономически потенциал на българите под османска власт“

Предлаганият курс разглежда в няколко взаимно свързани тематични кръга икономическия потенциал на българите в османския икономически модел. Първият тематичен кръг е посветен на динамиката и промените в етнодемографската характеристика на българските земи под османска власт. В сравнителен план се проследяват икономическите модели на завоевателите посредством колонизираното мюсюлманско население в българските земи и утвърденият от Средновековието икономически модел и параметри на българите. В този смисъл вторият тематичен кръг е свързан с параметрите на поселищната мрежа, характеристиката на екологичната среда в корелация с промените в етно-демографската характеристика на населението в българските земи под османска власт. Акцент е открояването на различните видове поселищна мрежа, включително и т.нар. „особени случай“ като се търсят паралели с други територии на Балканите, част от Османската империя. В контекста на параметрите на поселищната мрежа се разглежда влиянието на екологичната среда и фактори, последици и влияние на военни конфликти, проследява се връзката хора-екология, възникване и приемственост в историята на отделните селища в контекста на микро историята, моделираща макрорамката на имперския модел. На фона на анализ на демографските промени в българските, резултат от влиянието на различни фактори, се разглежда влиянието и отношението между хора – околна среда във времевата пространственост на османската власт по българските земи.

Промените в етно-конфесионалната характеристика на населението, показателна за „османизацията” на българското пространство, и параметрите на поселищната мрежа се разглеждат в корелация с показателите за стопански овладяното пространство. Проследавят се процесите на адаптацията на новите заселници към екологичната среда на района, т.е. доколко параметрите на „българското пространство” моделират живота на новите заселници, което в стопанския му смисъл се интерпретира с „аграризацията” на новите заселници. Не на последно място курсът разглежда и мястото на българите и българските земи в османския „свят-икономика“, в който те трябва да живеят и намерят мястото си редом с останалите народи, включени в пределите на Османската империя.